**PÁLYÁZATI FELHÍVÁS**

**Roma kultúra támogatására**

**Roma kulturális események megvalósításának, kulturális tartalmak és termékek elérhetővé tételének támogatása**

A pályázat kódja:

**ROM-RKT-21**

A meghirdetés dátuma: 2021. április 08.

**BEVEZETÉS:**

A Belügyminisztérium (a továbbiakban: „**Támogató**”) megbízásából a Társadalmi Esélyteremtési Főigazgatóság (a továbbiakban: „**Lebonyolító**”) nyílt pályázatot (a továbbiakban: „**Pályázati felhívás**”) hirdet roma kulturális események megvalósításának, kulturális tartalmak és termékek elérhetővé tételének támogatására.

A kultúra a mindennapi ember számára is érthető és élvezhető üzenetet hordoz bármely művészeti ág esetében, ami a sajátosság, az egyediség elfogadásával, a közös kulturális értékek - jelen esetben a nemzetiségi és egyben a nemzeti közösséghez tartozás - elfogadását és megértését segíti elő. A roma kultúra értékeinek bemutatása hozzájárulhat az előítéletek csökkentéséhez, erősítheti a különböző kultúrából származó emberek kölcsönös megbecsülését, a romák számára eszköz lehet a kulturális örökségük megismerésére, a fiatal generáció számára való továbbadásra, az identitás megerősítésére. A kultúra és a kommunikáció egymástól elválaszthatatlan: a kommunikáció a kultúra hordozója, amely lehetőséget teremt a közös kulturális értékek megismerésére és az új generációnak való továbbörökítésére.

**1. A pályázat célja**

**1.1** A **pályázat** (a továbbiakban: Pályázat) közvetlen célja a roma kulturális események, termékek megvalósításán, kiadványok létrehozásán keresztül:

* + a roma kulturális értékek megismerése, bemutatása;
  + a roma nemzetiségi hagyományok megőrzése, átadása fiatalabb korosztályoknak;
  + a fiatal roma generáció identitásvesztésének megakadályozása;
  + roma nemzetiség kulturális örökségeinek és múltjának megismerése a zene, képzőművészet, tánc, filmművészet, iparművészet, kézművesség és egyéb művészeti ágak által;
  + roma nyelv (romani és beás) bemutatása, megismertetése;
  + a célnak megfelelő közösségi tevékenységek lebonyolítása.

1. **Rendelkezésre álló keretösszeg:**

A benyújtott Pályázatok támogatására rendelkezésre álló keretösszeg **50.000.000 Ft, azaz ötvenmillió forint**, amelynek forrását a fejezeti kezelésű előirányzatok felhasználásának rendjéről szóló 13/2020. (V. 5.) BM rendelet (a továbbiakban: „**BM rendelet**”) 1. mellékletében foglaltak alapján a Roma nemzetiségi szakmai és beruházási támogatások (ÁHT azonosító: 386328) megnevezésű fejezeti kezelésű előirányzat biztosítja.

1. **A költségvetési támogatás formája és mértéke**

A **Pályázat** útján igényelhető támogatás 100% intenzitású, vissza nem térítendő költségvetési támogatás (a továbbiakban: „**Támogatás**”). A Támogatás igénybevétele utólagos elszámolás mellett, támogatási előleg biztosításával történik. A Pályázathoz saját forrás biztosítása nem szükséges.

**4. A Pályázati felhívás kettő komponense pályázható:**

**„A” komponens:**

A magas színvonalú roma kultúra, képzőművészet, zene, film, tánc, vizuális kultúra és irodalom eszközeivel létrehozott kulturális termék, rendezvény támogatása, roma kultúra, roma művészek, művészeti alkotásainak széleskörű, magas színvonalú bemutatására teremt alkalmat, mely termékek, rendezvények, időszaki kiállítások, irodalmi és zenei események, felolvasások, filmbemutatók, koncertek, roma nemzetiségi identitást megerősítő színházi- és táncelőadások, táncházak, ismeretterjesztő előadások, művészeti fesztiválok, egyéb előadóművészi előadások, valamint ezek kombinációjaként jön létre.

A roma művészek művein túl olyan alkotások is bemutatásra kerülhetnek, amelyek szerzője nem roma származású, de a mű témájában pozitív értelemben foglalkozik a hazai roma közösséggel, roma kultúrával, hagyományokkal, történelemmel. Támogatandó alkalom lehet a roma kortárs művészet jelenlétének elősegítésére, bemutatására, megerősítésére.

A támogatás nem használható fel falunapok/roma napok, karácsonyi ünnepségek, gyereknapok megrendezésére, a támogatás tárgya kifejezetten a színvonalas roma kultúrát bemutató kulturális esemény, termék kell, hogy legyen, amely megfelel a fenti követelményeknek.

Nem támogatható önmagában a gasztrokultúra bemutatása, csak kizárólag mint kísérő esemény. Amennyiben gyerekprogramokat is szervezni kíván a Pályázó (nem kötelező elem), úgy elvárás, hogy, azok tartalma, megvalósítása is igazodjon a pályázati célokhoz.

A **Pályázat** keretében **legalább 3 (három) alkalommal** kell a fenti tevékenységek valamelyikét megvalósítani. Ajánlott, hogy a fent felsorolt tevékenységek rendszeresek, illetve egymással kombináltak, de ne ismétlődőek legyenek. Ajánlott még, hogy– szükség esetén, tolmács alkalmazása mellett – a programok roma és magyar nyelven is elérhetők legyenek.

Az „A” komponensre rendelkezésre álló keretösszeg **30.000.000 Ft**, azaz harmincmillió forint. Az „A” komponensre igényelhető támogatás mértéke:

* minimum 3-5 alkalom esetén maximum 2.000.000 Ft,
* minimum 6-8 alkalom esetén maximum 3.000.000 Ft,
* több mint 9 alkalom esetén maximum 5.000.000 Ft.

A tervezett rendezvények közül 1 (egy) alkalommal, **ellenőrizhetően elkülönített programelemként,** a **Roma Holokausztról** (Porajmos, Pharrajimos) eseményeiről is meg kell, hogy emlékezzen a Pályázó, az alapprogram megtartása mellett. A Cigány Világszövetség párizsi kongresszusának 1972-es határozata alapján augusztus 2. napja a Roma Holokauszt nemzetközi emléknapja. Méltó, ünnepélyes, tiszteletteljes módon kell megemlékezni az ártatlanul elhurcoltakra, a koncentrációs táborokba zártakra, a kényszermunkára hurcoltakra, a helyben legyilkoltakra.

**„B” komponens:**

Roma művészettel, közélettel, történelemmel kapcsolatos kutatások szervezése és koordinálása, az ezekkel kapcsolatos kiadványok készítése, könyvek, valamint művészeti albumok kiadása, az ezzel kapcsolatos könyvbemutatók, kutatási eredmények bemutatásának megvalósítása.

A „B” komponensre rendelkezésre álló keretösszeg **20.000.000** Ft, azaz húszmillió forint. A „B” komponensre igényelhető támogatás mértéke:

* kutatások szervezésére és koordinálására maximum 2.000.000 Ft,
* kiadványok készítése, könyvek, illetve művészeti albumok kiadására maximum 3.000.000 Ft,
* további 1.000.000 Ft a pályázat keretében létrehozott kutatás, kiadványok, könyvek, illetve művészeti albumok - minimum kettő alkalommal megrendezett – bemutatójának megvalósítására.

A kiadványok nem tartalmazhatnak obszcén, illetve közmegbotránkozásra okot adó szöveget.

**A Pályázatban** be kell mutatni a kutatás, kiadvány, könyv tervezett tartalmának összegzését, tervezett nagyságrendjét, oldalszámát, példányszámát, az egy példányra eső költséget, a kutatásban résztvevők, a szerző, szerkesztő személyét, valamint csatolni kell legalább egy nyomdától beszerzett árajánlatot. Ezen kívül be kell mutatni, hogy a tervezett kutatás, kiadvány, könyv hogyan járul hozzá a pályázat céljainak eléréséhez.

A **Pályázat** keretében saját forrás kötelezően nem kerül előírásra, a pályázattal nem támogatott tevékenységek finanszírozását azonban saját forrásból kell megoldani.

Nem támogatható az a Pályázat, amelynek megvalósítása, illetve a megvalósítás módja vagy eredménye bűncselekménynek vagy bűncselekmény elkövetésére való felhívásnak minősül; alapvető emberi vagy alkotmányos jogot sért; a nemzet, a nemzetiségi, nyelvi és más kisebbségek, valamint más nemzetek méltóságának és a társadalom más alapvető érdekeinek sérelmével jár, így különösen a közrendbe, a közerkölcsbe, a család és a kiskorúak védelmének követelményébe ütközik. Nem támogatható az a Pályázat, amely a roma nemzetiséget, roma kultúrát, nyelvet, vagy személyt negatív színben mutatja be.

**5. Nyilvánosság**

A Kedvezményezett vállalja, hogy a Pályázat megvalósítása, azzal kapcsolatos tevékenységei során, kommunikációjában, kapcsolódó kiadványaiban (meghívók, plakátok, szórólapok, sajtómegjelenések) a **Támogató, valamint a Lebonyolító nevét és hivatalos grafikai logóját megjeleníti.** Ezek a Pályázati útmutató (a továbbiakban: „**Pályázati útmutató**”) mellékletében találhatóak.

A Kedvezményezett vállalja, hogy a Pályázatról szóló szöveges beszámolót, fotót és videót, valamint a **Támogató** és a **Lebonyolító** nevét és hivatalos grafikai logóját tartalmazó beszámolót **honlapján közzéteszi** úgy, hogy az a projekt lezárásától legalább 2023. december 31. napjáig elérhető legyen. Amennyiben a Kedvezményezett nem rendelkezik honlappal, úgy az információt a helyben szokásos módon teszi közzé. A közzétételről a szakmai beszámolóban számot ad, azt igazolja.

**6. Elszámolható költségek**

Pályázat keretében Támogatás nyújtható a megvalósítással összefüggésben felmerült költségek fedezetére.

*„A” komponens keretében támogatható költségek:*

* rendezvényszervezés költségei tételenként meghatározva, szerződés és számla alapján;
* a rendezvény helyszínének bérleti díja;
* a programban részt vevő előadók, művészek tiszteletdíja szerződés és számla alapján;
* a programban részt vevő előadók, művészek útiköltségének térítése, amennyiben nem részesülnek tiszteletdíjban;
* a művészeti alkotások, díszletek, egyéb szükséges elemek szállítási költsége,
* a művészeti alkotások biztosítási költsége;
* tolmácsolás költsége szerződés és számla alapján;
* egyéb közvetlenül kapcsolódó költségek (vendéglátás, étkezés költsége (kivéve alkohol) maximum a teljes támogatási összeg 20 %-ának erejéig);
* világosítás, hangosítás, színpadtechnika költségei;
* reklám és PR költség maximum a költségvetés 10 %-áig (beleértve a kötelező arculati elemeket);
* szerzői jogdíjak kifizetése.

*„B” komponens keretében támogatható költségek:*

* a kiadvány, könyv, album, lektorálási, szerkesztési, nyomtatási költsége;
* szerzői díj;
* a programban részt vevő kutatók, előadók, művészek tiszteletdíja szerződés és számla alapján;
* tolmácsolás költsége szerződés és számla alapján,
* egyéb közvetlenül kapcsolódó költségek (vendéglátás, étkezés költsége maximum a teljes támogatási összeg 20 %-ának erejéig, kivéve alkohol);
* rendezvényszervezés költségei tételenként kifejtve, szerződés és számla alapján;
* reklám és PR költség maximum a költségvetés 10 %-áig (beleértve a kötelező arculati elemeket).

**FIGYELEM! Nem támogatható ezen Pályázat során:**

* semmilyen tartós fogyasztási cikk (technikai vagy berendezési eszköz, például: fényképezőgép, számítógép, laptop, fénymásoló, kamera, mobiltelefon, sátor, stand, pavilon stb.) beszerzése, amely a Kedvezményezett leltározandó tulajdonában marad, illetve
* könyvelési díj, banki költségek, szervezői díj, pályázatíró költsége, projektvezetői, szakmai vezetői és pénzügyi vezetői juttatás, külsős szervezetnek kifizetett, nem indokolt rendezvényszervezési díj;
* szeszesital, dohányáru költségi;
* semmilyen olyan egyéb költség, ami nem illeszkedik a szakmailag a pályázati programhoz.

Az elszámolni kívánt költségeket a Pályázatot benyújtó részletesen köteles meghatározni a **Pályázatban**, szövegesen és a költségtervben is.

**7. Pályázat benyújtására jogosultak**

7.1. **A pályázók köre:**

* önálló jogi személyiséggel rendelkező roma, vagy eddigi tevékenységük alapján romákkal, roma kultúrával, társadalmi képviselettel is foglakozó, Magyarországon bejegyzett civil szervezetek, amelyek bírósági nyilvántartásba vétellel jöttek létre, továbbá alapító okiratukban szerepel a kulturális, képviseleti és művészeti tevékenységek folytatása, közösségfejlesztés, vagy hagyomány és kultúra ápolása;
* cigány/roma nemzetiségi önkormányzatok;
* költségvetési szervek;
* a közművelődési feladat ellátásra a helyi önkormányzattal a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény szerint közművelődési megállapodást kötő szervezetek – beleértve a roma intézményeket, közösségi házakat –, valamint ezek fenntartói;
* egyházi jogi személyek;
* helyi önkormányzatok

(a továbbiakban együttesen: „**Pályázó**”).

7.2. Helyi önkormányzat csak akkor részesülhet pályázati úton odaítélt támogatásban, ha rendelkezik az egyenlő bánásmódról és az esélyegyenlőség előmozdításáról szóló 2003. évi CXXV. törvény szabályainak megfelelő, hatályos helyi esélyegyenlőségi programmal. Ezzel kapcsolatban a pályázati anyagban nyilatkoznia kell.

7.3 Abban az esetben, ha a **Pályázó** nem roma nemzetiségi önkormányzat**, vagy nem olyan kulturális szervezet amelynek alapító/létesítő okiratában szerepel a roma kultúra és/vagy hagyományápolás,** a megvalósítás során köteles **együttműködési megállapodást** (a továbbiakban: Együttműködési megállapodás) **kötni a helyben működő roma nemzetiségi önkormányzattal**, vagy (ennek hiányában) helyi szinten legalább egy olyan roma kulturális szervezettel, amelynek alapító/létesítő okiratában szerepel a roma kultúra és/vagy hagyományápolás.

A **Pályázatban** és az Együttműködési megállapodásban be kell mutatni, hogy az együttműködő partner milyen feladatot vállal elsősorban a program népszerűsítésében térítésmentesen, az aktuális Pályázat lebonyolításában.

7.4. Jelen **Pályázati felhívás**ra 1 (egy) **Pályázó** csak 1 (egy) **Pályázatot** nyújthat be, amely csak az egyik komponens megvalósítására irányul.

7.5 Nem részesülhet támogatásban az a **Pályázó**, amely

* a támogatott tevékenységhez szükséges jogerős hatósági engedélyekkel nem rendelkezik, és azokat nem küldi meg a **Támogatónak** a támogatott tevékenységre vonatkozó beszámoló benyújtásával egyidejűleg;
* korábbi Roma kultúra támogatására kiírt pályázati program megvalósítása során, illetve a működtetés alatt engedély nélkül eltért a támogatói okiratban foglaltaktól;
* korábban a **Támogatóval** valótlan, megtévesztésre alkalmas adatokat szolgáltatott;
* szervezetnek lejárt esedékességű, vagy meg nem fizetett adótartozása – ide nem értve a helyi adókat –, valamint járulék-, illeték- vagy vámtartozása (a továbbiakban együtt: köztartozás) van;
* jogerős végzéssel elrendelt felszámolási, csőd-, végelszámolási vagy egyéb – a megszüntetésére irányuló, jogszabályban meghatározott – eljárás alatt áll,
* korábban megítélt támogatására vonatkozó beszámolójukat a pályázatot kiírók visszautasították, vagy lejárt esedékességű, elszámolatlan vagy visszafizetetlen kintlévőségük van velük szemben,
* Pályázóval szemben a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban Knyt.) 6. § (1) bekezdése szerint foglalt összeférhetetlenségi ok, valamint a Knyt. 8. § (1) bekezdésében foglalt érintettség áll fenn, és ezen körülmény közzétételét a Knyt. szerinti határidőben nem kezdeményezte,
* Pályázóval szemben az Áht. 48/B. §-ában meghatározott összeférhetetlenségi ok áll fenn,
* a támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett,
* nem felel meg az Áht. 50. § (1) bekezdése szerinti követelményeknek,
* az államháztartásról szóló törvény végrehajtásáról szóló 368/2011. (XII. 31.) Korm. rendeletben (a továbbiakban: Ávr.) a támogatói okirat kiadásának feltételeként meghatározott nyilatkozatokat nem teszi meg, dokumentumokat az előírt határidőig nem nyújtja be, vagy a megtett nyilatkozatát visszavonja,

7.6. Szöveges és tartalmi pályázatazonosság esetén az érintett pályázatok elutasításra kerülnek. Ez igaz abban az esetben is, ha a megvalósítandó szakmai program azonos, csak más helyen, időben valósulna meg.

**8. Támogatási időszak**

A **Pályázó** által a pályázatban megjelölt **2021. január 1. és 2021. december 31.** napja közé eső időszak. Nem számolható el annak a rendezvénynek a költsége, amely a véghatáridőn túl kerül megrendezésre. Továbbá nem számolható el annak a rendezvénynek a költsége sem, amely a Pályázó által meghatározott időszakon túl kerül megrendezésre, vagy a számla, szerződés az adott időszakon túl keletkezik.

**A pályázatok benyújtásának (elektronikus felületen történő véglegesítésének) végső határideje 2021. május 10. 23:59 óra.**

**FIGYELEM!** Határidőben benyújtottnak minősül az a **Pályázat,** amely a határidőn belül véglegesítésre került. Azon **Pályázatokat,** amelyek nem kerülnek véglegesítésre a beadási határidőig (státusza „megkezdett” maradt), a **Lebonyolító** nem tekinti benyújtottnak, figyelmen kívül hagyja, és már érvényességi ellenőrzésnek sem veti alá. A megadott benyújtási határidő után **Pályázatot** véglegesíteni nem lehet.

**9. A pályázatok benyújtásának módja**

A **Pályázatot** a **Lebonyolító** felé kell benyújtania elektronikus úton az **Elektronikus Pályázatkezelő és Együttműködési Rendszer** (a továbbiakban: „**EPER rendszer**.") útján az ott rögzítetteknek és a részletes **Pályázati útmutatóban** foglaltaknak megfelelően.

A Pályázat benyújtását megelőzően minden **Pályázónak** (amennyiben ez még nem történt meg) regisztrálnia kell magát a rendszerben, amelyhez rendelkeznie kell egy érvényes elektronikus levélcímmel (e-mail cím). Ezt követően az **EPER rendszer** felületen van mód a pályázat benyújtására. Az **EPER rendszer** felülete az alábbi helyen érhető el: https://eper.emet.hu/paly/palybelep.aspx

**Pályázati dokumentáció:**

* Általános szerződési feltételek,
* Összeférhetetlenségi nyilatkozat és érintettségről szóló közzétételi kérelem,

A Pályázati csomag dokumentumai letölthetők **a Lebonyolító** honlapjáról **(**[**https://tef.gov.hu**](https://tef.gov.hu)**)**

**A Pályázat befogadási, érvényességi vizsgálatának szabályai** a részletes **Pályázati útmutatóban** találhatóak.

A **Pályáza**t beérkezésétől számított 24 (huszonnégy) órán belül a **Pályázó** visszajelzést kap a **Pályázat** beérkezéséről, amely tartalmazza a **Pályázati azonosítót**.

A Pályázat beérkezésétől számított 7 (hét) napon belül a Lebonyolító elvégzi a Pályázat befogadási ellenőrzését.

A **befogadási ellenőrzés** során a **Lebonyolító** ellenőrzi, hogy:

* 1. a **Pályázat** a benyújtásra meghatározott határidőn belül került benyújtásra,
  2. az igényelt **Támogatás** összege nem haladja meg a maximálisan igényelhető mértéket,
  3. a **Pályázó** a **Pályázati felhívás**ban és a **Pályázati útmutatóban** meghatározott **Pályázat** benyújtására jogosultak körébe tartozik.

Felhívjuk figyelmét, hogy a befogadási feltételként fent előírt 3 (három) kritérium esetében hiánypótlásnak nincs helye. A **Lebonyolító** csak a befogadott **Pályázatokat** vizsgálja tovább.

**10.** **A befogadott pályázatok érvényességi (formai) ellenőrzése:**

A befogadott pályázatok érvényességi (formai) ellenőrzését a Lebonyolító végzi. A befogadott pályázat formailag megfelelő, ha az alábbi feltételek mindegyikének együttesen megfelel:

* **Pályázó érvényes regisztrációval rendelkezik;**
* **tartalma a Pályázati kiírásnak megfelel;**
* **valamennyi kötelező melléklet csatolásra került és azok megfelelnek a pályázati kiírásnak (oldalhű digitális másolat került felcsatolásra, a dokumentum olvasható);**
* **a pályázat, valamint a mellékelt dokumentumok adatai között nincs ellentmondást.**

Amennyiben a **Lebonyolító** a befogadott **Pályázat** formai ellenőrzése során megállapítja, hogy a **Pályázat** a fenti szempontok alapján hiánypótlással formailag megfelelővé tehető, úgy a **Pályázót** 1 (egy) alkalommal, az EPER rendszeren keresztül elektronikus értesítésben hiánypótlásra hívja fel legfeljebb 7 (hét) napos hiánypótlási határidő megjelölésével, a beadási határidőtől számított 15 (tizenöt) munkanapon belül.

A **Pályáza**t szakmai tartalmával kapcsolatban hiánypótlásra nem kerül sor.

Az internetes pályázati adatlaphoz kötődő hiánypótlást a **Pályázó** az **EPER rendszer**ben végzi el úgy, hogy a szükséges módosítások végrehajtása után ismételten véglegesíti a **Pályázatot,** legkésőbb a hiánypótlásra nyitva álló határidő utolsó napjának 23:59 órájáig. Amennyiben a hiánypótlás egyéb feltételek pótlására, kiegészítésére szólít fel (pl. regisztrációs nyilatkozat megküldése), úgy a **Pályázónak** a hiánypótlási felhívásban foglaltak szerint kell eljárnia.

Határidőben benyújtottnak minősül az a hiánypótlás, amely a hiánypótlási felhívásban megjelölt határidőn belül (a határidő utolsó napjának 23:59 órájáig) elektronikus úton az **EPER** rendszerben megérkezett.

**FIGYELEM!** Amennyiben a **Pályázó** nem pótolta a hiányosságokat a hiánypótlási felhívásban megjelölt határidőre, vagy azoknak nem a hiánypótlási felhívásban meghatározott módon tett eleget, úgy a **Lebonyolító** megállapítja a **Pályázat** **érvénytelenségé**t és az érvénytelenség okának megjelölésével elektronikus értesítést küld a **Pályázónak.**

**11. A pályázatok elbírálásának szakmai szempontrendszere és határideje:**

A Pályázatok értékelését az **Értékelő bizottság (a továbbiakban: ÉB)** a **Pályázati útmutató** 12. pontjában meghatározott szempontrendszer szerint végzi.

A **Pályázó** tudomásul veszi, hogy az általa benyújtott program költségvetésének részbeni támogatásáról is dönthet a döntéshozó, ha a **Pályázat** tervezett elszámolható költségei között olyan költségtétel szerepel, amely nem elszámolható, nem szükséges a projekt céljának teljesítéséhez vagy aránytalanul magas, vagy az a rendelkezésre álló szabad előirányzatra tekintettel csak ekként lenne támogatható. Részbeni támogatásról szóló döntés esetén a **Pályázónak** módosított költségtervet szükséges benyújtania a **Lebonyolító** részére az erről szóló értesítés keltétől számított 7 (hét) napon belül.

A tartalmi értékelésről, döntésről további információkat a **Pályázati útmutató** tartalmaz.

**12. A pályázók döntést követő kiértesítése**

A társadalmi felzárkózásért felelős helyettes államtitkár döntésének kézhezvételét követően a **Lebonyolító** 1 (egy) munkanapon belül az eredményeket közzéteszi, majd elektronikus értesítést küld a **Pályázónak** a **Pályázat** elbírálásáról. Az értesítés tartalmazza a támogatási döntést, a **Pályázatban** megjelöltnél alacsonyabb költségvetési támogatás biztosítása, a költségvetési támogatás feltételekhez kötése vagy elutasítása esetén ennek indokait, a kedvezményezett által teljesítendő feltételeket és annak határidejét, a Támogatói okirat kiadására a Támogató által megállapított észszerű határidőre utalást és a kifogás benyújtásának lehetőségét és módját.

A **Pályázatokkal** kapcsolatos döntések a www.tef.gov.hu honlapon kerülnek közzétételre.

**13. Támogatói okirat kiadása**

13.1. A támogatási jogviszony a nem központi költségvetési jogállású Pályázók esetében **Támogatói okirat** kiadásával jön létre, amelynek részleteit a **Pályázati útmutató** tartalmazza. A **Támogatói okiratot** a **Lebonyolító** adja ki a **Kedvezményezett** részére, amennyiben a **Támogatói okirat** kiadásához előírt valamennyi feltétel határidőn belül teljesül**. A Támogatói okirat kiadásához szükséges dokumentumokat a Kedvezményezettnek postai úton kell benyújtania a Lebonyolító részére**.

A **központi költségvetési szerv** jogállású Pályázók tekintetében a támogatási jogviszony az Áht. 33. § (3) és (4) bekezdésben foglaltak szerint **költségvetési megállapodás** megkötésével jön létre.

13.2 A **Lebonyolító** a beérkezett dokumentumokat megvizsgálja és amennyiben a **Támogatói okirat** kiadásához szükséges dokumentumok valamelyike nem áll rendelkezésére, vagy hiányos, a **Lebonyolító** a **Kedvezményezettet** 8 (nyolc) napos határidővel, 1 (egy) alkalommal elektronikus úton hiánypótlásra szólítja fel.

13.3 Érvényét veszti a támogatási döntés, ha a **Támogatói okirat** a támogatásról szóló értesítésben meghatározott határidőtől számított további 30 (harminc) napon belül, de legkésőbb. **2021. augusztus 30. napjáig** nem kerül kiadásra a pályázó mulasztásából vagy neki felróható egyéb okból a támogatási jogviszony nem jön létre.

13.4. A **Támogatói okirat** kiadásához a **Kedvezményezettnek** be kell nyújtania a jogszabályok, illetve a **Támogató/Lebonyolító** által előírt nyilatkozatokat, dokumentumokat.

13.5.A költségvetési támogatások felhasználását – ha ennek a közbeszerzésekről szóló törvény szerinti feltételei fennállnak – közbeszerzés alkalmazásához kell kötni.

13.6. A támogatásról szóló döntés – amennyiben a **Támogató** által megítélt Támogatás összege alacsonyabb a pályázó által igényelt támogatásnál – rendelkezhet oly módon, hogy meghatározza azokat a programrészeket vagy költségeket, amelyekre a támogatás felhasználható. Ebben az esetben, illetve alacsonyabb megítélt összeg esetében a **Lebonyolító** felhívja a **Pályázó** figyelmét arra, hogy a **Támogató** határozatának megfelelően módosítsa a pályázati programját. A **Pályázó** az igényelt és a megítélt támogatási összeg különbségével kell, hogy csökkentse a program teljes költségvetését. A módosítás során a felhívás által előírt tartalmi követelményeket be kell tartani, s a módosítás nem zárhatja ki azoknak a programrészeknek a megvalósulását, amelyeket a **Támogató** a **Pályázat** elbírálása során – a felhívásban rögzített szempontoknak megfelelően – előnyként értékelt. A módosított költségvetést a **Lebonyolító** részére a **Támogatói okirat** kiadásához szükséges dokumentumok benyújtásával egyidejűleg kell benyújtani. **Támogatói okirat** kiadására csak a **Támogató** vagy a **Lebonyolító** által elfogadott módosítások esetén kerülhet sor.

**14. A Támogatás folyósítása**

14.1 **A Támogatás folyósításával kapcsolatos szabályokat a részletes Pályázati útmutató** tartalmazza. A Támogatással összefüggésben a **Lebonyolító** legkésőbb **2021**. **augusztus 30**. **napjáig** adhat ki Támogatói okiratot a döntés szerinti **Kedvezményezettek** részére. A **Lebonyolító** a Támogatás összegét a **Támogatói okirat** közlését és a folyósítási feltételek teljesülését követő 15 (tizenöt) napon belül, de legkésőbb **2021. szeptember 15.** napjáig egy összegben 100% előleg formájában átutalja a **Kedvezményezettnek**.

14.2 A **Lebonyolító** a **Támogatást** folyósítási feltételek fennállását követő 15 (tizenöt) napon belül utalja át Kedvezményezett által megadott pénzforgalmi számlájára. Amennyiben a **Kedvezményezett** mulasztásából, vagy neki felróható egyéb okból a **Támogatói okirat** **2021. augusztus 30.** napjáig nem jön létre, a támogatás az Ávr. 96. § c) pontja értelmében visszavonásra kerül.

**15. Támogatói okirat kiadása utáni módosítási kérelem**

A Támogatói okirat csak abban az esetben módosítható, ha a Támogatott tevékenység az így módosított feltételekkel is támogatható lett volna. A módosítás nem irányulhat a támogatási döntésben meghatározott összegen felüli többlet költségvetési támogatás biztosítására.

**16. A Támogatás elszámolása és ellenőrzése**

16.1 A **Támogatás** elszámolásának és ellenőrzésének részleteit a **Pályázati útmutató** tartalmazza. A **Kedvezményezett** a **Támogatás** felhasználásáról a **Támogatói okiratban** foglaltak szerint köteles számot adni szakmai beszámoló és pénzügyi elszámolás formájában (a továbbiakban együtt: „**Elszámolás**”).

Az Elszámolást a **Kedvezményezettnek** postai úton kell benyújtania a **Lebonyolító** részére. Az Elszámolás elbírálása során a Lebonyolító a következő döntéseket hozhatja:

1. elfogadja,
2. elutasítja,
3. részben elfogadja.

Az Elszámolás pénzügyi elszámolás és szakmai beszámoló részekből áll. A szakmai beszámoló a támogatott tevékenység megvalósulását mutatja be.

16.2 A **Támogatói okiratban** foglaltak végrehajtásának és a vállalt kötelezettségek teljesítésének ellenőrzését elsősorban a **Lebonyolító** végzi. A **Kedvezményezettnek** a támogatás felhasználásával kapcsolatosan ellenőrzés-tűrési és adatszolgáltatási kötelezettsége van.

16.3 A Támogatás felett a **Kedvezményezett** rendelkezik, és felelős annak jogszerű felhasználásáért. A **Kedvezményezett** a Támogatás felhasználásáról elkülönített, naprakész nyilvántartást vezet.

16.4. A **Pályázatban** csak a támogatási időszakban lebonyolított, annak megvalósításához kapcsolódó kulturális események költségeit közvetlenül alátámasztó, a támogatási összeg felhasználását igazoló számviteli bizonylatok értékei számolhatóak el, amelyek pénzügyi teljesítésének (kifizetésének) a támogatási időszakon belül meg kell történnie

16.5. A **Pályázat** szerint támogatásra kerülő feladat megvalósításának, valamint a szakmai beszámoló és pénzügyi elszámolás benyújtásának határidejét, elkészítésének szempontjait a BM rendelet, a **Támogatói okirat**, illetve a **Pályázati útmutató** 15. pontja tartalmazza.

16.6. A szakmai beszámolónak tartalmaznia kell a meghívó, szórólap 1 (egy) példányát, amely bizonyítja, hogy azok megfelelnek az elvárásoknak, pl. megjelenik rajtuk a **Támogató** és a **Lebonyolító** logója, jelenléti ív. A szakmai beszámolóhoz csatolni kell fotó-, vagy videó dokumentációt a rendezvényeken megjelentekről, fellépőkről, programokról programelemenként, valamint az információs tábla meglétéről. Amennyiben tárgyi ajándék vagy díj is átadásra kerül, úgy a szakmai beszámolóhoz csatolni szükséges az átadásról készített jegyzőkönyvet, vagy elismervényt.

**17. Jogorvoslati lehetőség**

Az Ávr. 102/D. § (1) bekezdése alapján a Támogatás igénylője vagy a **Kedvezményezett** kifogást nyújthat be a **Lebonyolító** szervnél, ha a pályázati eljárásra, a támogatási döntés meghozatalára, a **Támogatói okiratok** kiadására, a költségvetési támogatás folyósítására, visszakövetelésére vonatkozó eljárás jogszabálysértő, a pályázati kiírásba vagy a **Támogatói okiratba** ütközik. Az Ávr. 102/D. §-ban meghatározottakat kizárólag hazai forrás terhére finanszírozott, pályázati úton biztosított költségvetési támogatás esetén a költségvetési támogatás államháztartáson kívüli igénylője vagy kedvezményezettje tekintetében kell alkalmazni. Ajogorvoslati lehetőséget és annak szabályait részletesen a **Pályázati útmutató** tartalmazza

**18. További információk**

A Támogatás igénylésének, igénybe vételének és elszámolásának részletes szabályait, a folyamatban részt vevő szervezetek eljárási határidőit a **Pályázati útmutató** tartalmazza.

A **Pályázat** **Lebonyolítója** fenntartja a jogot, hogy a támogatási döntést követően, amennyiben a pályázati célra rendelkezésre álló keretösszeget – a beérkezett **Pályázatok** száma vagy tartalma miatt – nem tudta felhasználni, úgy további beadási határidőt és/vagy módosított feltételeket határozzon meg egy módosított pályázati kiírás keretében.

A pályázati csomag dokumentumai letölthetőek a Társadalmi Esélyteremtési Főigazgatóság honlapjáról, a www.tef.gov.hu címről.

A **Pályázattal** kapcsolatos további információkat a **Lebonyolító** Támogatásirányítási Főosztálya biztosít a [palyazat@tef.gov.hu](mailto:palyazat@tef.gov.hu) e-mail címen keresztül.

|  |  |
| --- | --- |
| Kötelezettségvállaló:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Langerné Victor Katalin**  Társadalmi Felzárkózásért Felelős  helyettes államtitkár  Belügyminisztérium  Budapest, 2021. „ ” | Pénzügyi ellenjegyzés:  \_\_\_\_\_\_\_\_\_\_\_\_\_\_\_\_\_\_\_\_\_\_\_  **Marsi Márta**  főosztályvezető  Közgazdasági Főosztály  Belügyminisztérium  Budapest, 2021. „ ” |